2025-yilgacha O‘zbekistonda sut iste’moli 22 foizga oshadi

2025-yilga borib yurtimizda jon boshiga sut iste’moli 22 foizga oshadi va yiliga 239 kilogrammni tashkil etadi. Bu haqda Iqtisodiy tadqiqotlar markazi bergan ma’lumotga tayanib, “Mezon” nashri xabar bermoqda.

2013-yilda O‘zbekistonda ishlab chiqarilgan sut 7,6 million tonnani tashkil etishi kutilmoqda. Mahsulotning 96 foizi dehqon xo‘jaliklarida ishlab chiqarilmoqda. Tahlillarga ko‘ra, sut bozorining muhim ishtirokchilari Samarqand (976,8 ming tonna), Qashqadaryo (797,9 ming tonna), Farg‘ona (750,8 ming tonna), Xorazm (749,3 ming tonna) va Toshkent viloyatlari (696,7 ming tonna) chorvadorlari hisoblanadi.
2011-yil oktabr oyida sut mahsulotlarini ishlab chiqaruvchilar davlat darajasida birlashtirildi. Respublikamizning barcha hududlaridan 22 ta korxonalar davlatimiz rahbari qarori bilan tashkil etilgan Oziq-ovqat sanoati korxonalari Assotsiatsiyaga qabul qilindi. Ular qatoriga “Nestle O‘zbekiston” qo‘shma korxonasi (Namangan viloyati), “Bravo sut” (Samarqand viloyati), “Tevaboshi” XK (Qashqadaryo viloyati), “White milk invest” (Farg‘ona viloyati), “Khorezm Holod” XK (Xorazm viloyati), “Bo‘stonliq sut” (Toshkent viloyati) va boshqa korxonalar kiradi.
O‘tib borayotgan yilda mamlakatimizda 838,8 ming tonna sut qayta ishlanishi prognoz qilinmoqda.
Bu borada Namangan viloyati oziq-ovqat sanoatchilari yetakchilik qilmoqda (2013-yilda 98,2 ming tonna). Ikkinchi o‘rinni Toshkent va Toshkent viloyati ishlab chiqaruvchilari (124,2 ming tonna) hamda uchinchi o‘rinni Andijon viloyati korxonalari (86,3 ming tonna) egallab turibdi.
Shuningdek, yil yakuniga qadar 547 ming tonna sut mahsulotlari, 8 ming tonna pishloq va 9,2 ming tonna sariyog‘ ishlab chiqarilishi kutilmoqda.